Københavns Rådhus kan nu melde, at der er et flertal for Formel 1 i København.

Et flertal i Borgerrepræsentationen i Københavns Kommune har torsdag besluttet at se nærmere på muligheden for at afvikle et Formel 1-løb i Københavns gader.

Finansministeriet har bedt Frank Jensen om at afklare, om der er et flertal på Københavns Rådhus, og det er han nu nået frem til, at der er.

- Vi er nået frem til, at vi gerne vil besvare Finansministerens brev om, at vi er et flertal på Københavns Rådhus, som gerne vil gå videre i drøftelserne med Regeringen og i arrangørerne bag et Formel 1-grandprix i København, siger Københavns overborgmester, Frank Jensen (S), til TV 2 SPORT.

- Vi anerkender også, at det her er en sag, der er en kæmpe mundfuld. Det er virkelig en mega begivenhed, hvis det lykkedes at få Formel 1 til København.

Nu er det blandt andet den tidligere videnskabsminister Helge Sander, der skal forhandle med Regeringen om at få Formel 1 til København

Københavnernes skattepenge skal ikke bruges

Frank Jensen fortæller imidlertid, at der er grønt lys fra deres side, selvom der både er flere, som er for og imod.

- Det er til gengæld også noget, der splitter mange, og det gør det også her på rådhuset og nok også i blandt københavnerne. Men vi er sikre på, at hvis det kan laves på en ordentlig måde, og hvis det kan laves, så man tager mest mulig hensyn til, at byen skal kunne fungere både op til og under, siger Frank Jensen.

- Der skal heller ikke bruges en krone af københavnernes skattepenge til gennemførelsen af Formel 1- Derudover skal københavnerne også inviteres med, så det bliver et åbent arrangement.

Københavns teknik- og miljøborgmester, Ninna Hedeager Olsen (Ø), har tidligere udtalt, at bliver svært at nå til år 2020, men det tror Helge Sander ikke på.